….. (sz.) napirend

**E L Ő T E R J E S Z T É S**

**a Képviselő-testület 2023. szeptember 28-i rendes ülésére**

**Tárgy:** Együttműködési megállapodás a Mammut Management Korlátolt Felelősségű Társasággal mentálhigiénés segítőközpont létrehozásában, valamint működtetésében

**Készítette:** …………………………….

Szabó-Bartha Nikolett

titkársági koordinátor

**Egyeztetve:** …………………………….

 dr. Varga Előd Bendegúz

 alpolgármester

**Látta**: ………………………………

dr. Szalai Tibor

jegyző

 ………………………………

dr. Silye Tamás

jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

A KSH elemzései alapján 2000 és 2020 között csaknem felére csökkent az öngyilkosság következtében meghaltak népességszámhoz viszonyított aránya. 2000-ben százezer férfi lakosra 51, százezer női lakosra 15 öngyilkosság okozta halálozás jutott, 2020-ra ez az arány a férfiak körében 28-ra, a nők esetében 8-ra mérséklődött. A vizsgált időszakban a nemek közötti különbségek kismértékben növekedtek. 2020-ban a férfiak öngyilkossági arányszáma közel négyszerese volt a nőkének.

2000 és 2020 között korcsoportonként különböző mértékben mérséklődtek az öngyilkosság okozta halálozási arányszámok: míg a 25–54 év közötti korcsoportok halálozási rátái az átlagosnál nagyobb mértékben, 57–67%-kal, addig a 15–24, az 55–64 évesek és a 65 évesek és annál idősebbek arányszámai csak 39–48%-kal csökkentek. Az öngyilkossági halandóságot tekintve 2020-ban mindkét nem esetén az 55–64 éves, illetve a 65 éves és annál idősebb korosztály volt a legveszélyeztetettebb.

Nemezközi viszonylatban

2000 és 2018 között a legtöbb uniós országban csökkent az öngyilkosság következtében elhunytak aránya. A visszaesés Litvánia és Lettország után Magyarország esetében volt a legjelentősebb, azonban a hazai adatok a csökkenés ellenére is kiemelkedően magasnak mondhatóak. 2018-ban Magyarország öngyilkosság okozta halandósága a harmadik legnagyobb volt az Európai Unióban, hazánkban százezer lakosra 13-mal több halálozás jutott, mint a legalacsonyabb értékkel rendelkező Máltán.¹

Az elmúlt évek csökkenő tendenciája ellenére továbbra is magas a halálos kimenetelű öngyilkosságok száma hazánkban. A kerületben található Mammut Bevásárlóközpont területén az elmúlt 13 évben heten vetettek véget életüknek önkezűleg. Az épület fizikai adottsága miatt a központ 3. és 4. emeletéről többen vetették magukat a mélybe. Az épület üzemeltetője a korábban bekövetkezett tragédiák végett szakértői csoportot állít fel és különböző változtatásokat vezetnek be.

Többek között:

* Az épület területén lévő fizikai változtatások a biztonságosabb kialakítás érdekében.
* Lelki segély szolgálattal való együttműködés
* Átfogó képzések biztosítása a biztonsági szolgálat részére
* A biztonsági szolgálat gyakoribb járőrözése az érintett emelteken
* Kamerarendszer átállítása, növelve a beavatkozás lehetőségét.
* Mentálhigiénés támogatás a bevásárlóközpont dolgozói részére.

Az ilyen jellegű tragédiák megelőzése érdekében a Mammut Bevásárlóközpont területén az üzemeltetővel egyeztetéseket folytattunk, melynek következtében Mentálhigiénés Segítőpontot kívánunk létesíteni és működtetni a Bevásárlóközpont területén.

A jelen előterjesztés mellékletét képező együttműködési megállapodást a szolgáltatóval egyeztettük, azt a jelen határozati javaslat mellékleteként csatoljuk.

Kérem a T. Képviselő-testületet a határozati javaslat elfogadására.

**H a t á r o z a t i j a v a s l a t**

A Képviselő-testület felhatalmazza a Polgármestert a Budapest Főváros II. Kerületi Önkormányzat és a Mammut Management Korlátolt Felelősségű Társaság között a határozat mellékletét képező együttműködés megállapodás - az esetlegesen szükségessé váló technikai jellegű módosításokat követő - aláírására.

**Felelős:** polgármester

**Határidő:** 2023. október 30.

*A határozati javaslat elfogadásához egyszerű többségű szavazati arány szükséges.*

Budapest, 2023. szeptember 25.

**Örsi Gergely**

polgármester

**Melléklet:** Együttműködési megállapodás